b'\n_START_ARTICLE_\nKauppaoikeus\n_START_SECTION_\nYhteis\xc3\xb6oikeus\n_START_PARAGRAPH_\nKauppaoikeuden oikeudenaloista yhteis\xc3\xb6oikeus tutkii yritys- ja elinkeinotoiminnan oikeuss\xc3\xa4\xc3\xa4nn\xc3\xb6sten sis\xc3\xa4lt\xc3\xb6\xc3\xa4 ja systematiosi niit\xc3\xa4. Keskeisimm\xc3\xa4t ovat s\xc3\xa4\xc3\xa4nn\xc3\xb6kset yritys- ja elinkeinomuodoista kuten avoin yhti\xc3\xb6 (ay), kommandiittiyhti\xc3\xb6 (ky), osakeyhti\xc3\xb6 (oy/oyj) ja osuuskunta. Yhteis\xc3\xb6oikeuden kannalta mielenkiintoisimpia uudistuksia on valmisteilla oleva osakeyhti\xc3\xb6lain uudistus, jonka my\xc3\xb6t\xc3\xa4 nykyist\xc3\xa4 osakeyhti\xc3\xb6lakia pyrit\xc3\xa4\xc3\xa4n selkeytt\xc3\xa4m\xc3\xa4\xc3\xa4n. Yhteis\xc3\xb6oikeuden piiriin kuuluvat my\xc3\xb6s esimerkiksi kirjanpito- ja tilintarkastuslain s\xc3\xa4\xc3\xa4nn\xc3\xb6kset.\n_START_SECTION_\nKuluttajaoikeus\n_START_PARAGRAPH_\nNyky\xc3\xa4\xc3\xa4n my\xc3\xb6s useimmat kuluttajansuojalakia koskevat s\xc3\xa4\xc3\xa4nn\xc3\xb6kset kuuluvat kauppaoikeuden alaan. Valitusti systematisointiperusteesta riippuen ainakin niin sanotusta kollektiivista kuluttajaoikeutta k\xc3\xa4sittelev\xc3\xa4t kysymykset kuuluvat kauppaoikeuden piiriin. Sen sijaan kuluttajakauppaa k\xc3\xa4sittelev\xc3\xa4t oikeuss\xc3\xa4\xc3\xa4nn\xc3\xb6t (erityisesti kuluttajansuojalain 5 luku) on saatettu lukea vaihtoehtoisesti velvoiteoikeuteen._NEWLINE_Kuluttajaoikeuden tarkoituksena on tarkastella kuluttajan ja elinkeinonharjoittajan v\xc3\xa4lisi\xc3\xa4 suhteita, jolloin l\xc3\xa4ht\xc3\xb6kohtana on suojata heikommaksi osapuoleksi katsottavan kuluttajan etuja ja asemaa. Kuluttajansuojalaki on pakottavaa oikeutta, eli elinkeinonharjoittaja ei voi sopimusehdoilla tms. vapauttaa itse\xc3\xa4\xc3\xa4n lain s\xc3\xa4\xc3\xa4nn\xc3\xb6ksist\xc3\xa4. Esimerkiksi takuuajan rajoittaminen ei n\xc3\xa4in ollen ole mahdollista, vaan kuluttajalla on oikeus vedota tavaran virheeseen kohtuullisen ajan kuluessa ostohetkest\xc3\xa4 lukien. T\xc3\xa4m\xc3\xa4 oikeus kuluttajalla on riippumatta siit\xc3\xa4, mink\xc3\xa4pituisen takuun myyj\xc3\xa4 olisi tuotteelle antanut. Kuluttaja voi my\xc3\xb6s virheen sattuessa vedota mm. kuluttajariitalautakuntaan, jonka k\xc3\xa4sittely on maksuton ja jossa kuluttaja voi helposti edustaa itse itse\xc3\xa4\xc3\xa4n.\n_START_SECTION_\nMarkkinaoikeus\n_START_PARAGRAPH_\nMarkkinaoikeus tutkii terveit\xc3\xa4 ja toimivia markkinoita h\xc3\xa4iritsevi\xc3\xa4 ilmi\xc3\xb6it\xc3\xa4, joista merkitt\xc3\xa4vimpin\xc3\xa4 ovat kilpailua rajoittavat toimenpiteet sek\xc3\xa4 m\xc3\xa4\xc3\xa4r\xc3\xa4\xc3\xa4v\xc3\xa4n markkina-aseman v\xc3\xa4\xc3\xa4rink\xc3\xa4ytt\xc3\xb6. EU-oikeuden harmonisointi on vaikuttanut my\xc3\xb6s Suomessa kansallisen kilpailunrajoituslains\xc3\xa4\xc3\xa4d\xc3\xa4nn\xc3\xb6n uudistamiseen, joka astui voimaan uusien j\xc3\xa4senmaiden liitytty\xc3\xa4 j\xc3\xa4seniksi 1.5.2004. Uusien s\xc3\xa4\xc3\xa4nn\xc3\xb6sten mukaan muun muassa kilpailuviraston tulee soveltaa mahdollisuuksien mukaan Rooman sopimuksen 81 ja 82 artikloissa s\xc3\xa4\xc3\xa4deltyj\xc3\xa4 Euroopan kilpailus\xc3\xa4\xc3\xa4nn\xc3\xb6ksi\xc3\xa4. Markkinaoikeuteen kuuluu my\xc3\xb6s tavaroiden vapaan liikkuvuuden turvaaminen EU-maiden v\xc3\xa4lill\xc3\xa4.'